چوخ تاسفله شهریور آیینین ۲۳جی سهشنبه گونو آذربایجانین گؤرکملی صنعتکاری، سئویلن خواننده و امکدار آرتیست «یعقوب ظروفچی» باکی شهرینین «یئنی کلینیکا»سیندا وفات ائدیب و ابدیته قووشموشدور. گؤرکملی صنعتچی بیر نئچه گون اول کرونا ویروسا یولوخموش و آذربایجان دولتینین اونون معالجهسینده گؤستردیگی جدی طبی حیمایهلره رغمن حیاتینی ایتیرمیشدیر.
یعقوب ظروفچی ۱۳۳۳نجی ایلین فروردین آیینین ۱۹دا تبریزین چرنداب محلهسینده دونیایا گؤز آچمیش، ۱۵ یاشیندا ایلک دفعه اولاراق تبریزین میللی تئلویزیاسیندا «ائولری وار خاناخانا»، «دئی گولوم گلسین آی ننه» و «دیلبر» کیمی آذربایجان ماهنیلارینی ایفا ائتمیشدیر. ۱۳۵۲نجی ایل تهران دانشگاهینین اقتصاد فاکولتهسینده اوخوموش و ایراندا انقلاب باش وئردیکدن آز مدت سونرا آلمانیایا مهاجرت ائتمیش و هامبورگ شهرینده واکال صنعتینده دیپلوما آلمیشدیر.
یعقوب ظروفچی ایران انقلابی عرفهسینده «آیریلیق»، «آچیل سحر» و آذربایجانین انقلابچی شاعری «علیرضا نابدل اوختای»ین شعرلرینه بستهلنمیش «آی اوشاقلار» و «کوردوستان» کیمی ماهنیلارینی اوخوماقلا بؤیوک شؤهرت قازانمیشدیر.
یعقوب ظروفچی ۱۳۶۸نجی ایل گؤرکملی آذربایجان خوانندهسی «گولآغا ممدوف» واسیطهسیله آذربایجان جمهوریسینه دعوت اولور. سونرالار خوانندهلیک صنعتینده یوکسک لیسانس تحصیلاتینی آمریکانین فلوریدا ایالتینده باشا وورور و آمریکا وطنداسلیغینا کئچیر.
یعقوب ظروفچی مهاجرت عؤمرونون چوخ ایللرینی باکی شهرینده یاشامیش و ۱۳۸۸نجی ایلدن آذربایجان جمهوریسی تابعلیگینه کئچمیش و همن ایل آذربایجان دولتی طرفیندن »امکدار آرتیست» آدینا لاییق گؤرونموشدور.
ایشیق – آذربایجان ادبیات و اینجه صنعت سایتی گؤرکملی صنعتکار یعقوب ظروفچینین ایتگیسینی آذربایجان خالقینا، صنعت عالمینه، صنعتکارین حؤرمتلی عائله و دوست تانیشلارینا باش ساغلیغی وئریر و خاطیرهسینی عزیزلهییر. عشق اولسون.
ایشیق – آذربایجان ادبیات و اینجه صنعت سایتی
۲۳/۰۶/۱۴۰۰
azb_Arab azb_Arab azb_Arab azb_Arab azb_Arab azb_Arab azb_Arab unk